Bommet med to år i årskavalkade: - Jeg husker det som det var i går
Da avisen Dagens Næringsliv skulle oppsummere kulturåret 2014 tok de like godt med en hendelse fra januar 2012. Forfatter og DN-kommentator Torgrim Eggen lister opp det han mener er årets mest minneverdige hendelser. Fra 14. januar trekker han frem at Tore Renberg skjelte ut Plumbo-vokalist Lars Erik Blokhus etter hans mokkamann-utspill. - «Forfatteren Tore Renberg (41, Stavanger) skjeller ut Plumbo-vokalist Lars Erik Blokkhus under Spellemann-festen i Oslo. Bakgrunnen er at Terje Røthing fra Kaizers Orchestra har helt en glass øl ihodet på Blokkhus, og Renberg ønsker bare å understreke hvor politisk riktig og betydelig denne handlingen er. Han får støtte av Kari Helene Partapouli, leder ved Anti-Rasistisk Senter.», skriver Eggen. Her kan du se video fra hendelsen som fikk Eggen til å bomme! Og hendelsen er absolutt minneverdig. Problemet er bare at det skjedde i 2012 og ikke i 2014. Artikkelen er tre sider lang, og Plumbo-flausen er med på å åpne kavalkade-ballet. - Du innleder hele oppsummeringen med «Det er flaut, det er flaut, det er flaut, flaut, flaut». Er det flaut? - Det er litt pinlig. Jeg får si at iveren tok overhånd. Jeg vil unnskylde meg med at jeg husker det som det var i går, sier forfatteren og ler. Da VG ringer har han allerede blitt gjort oppmerksom på tabben av Dagens Næringsliv. Eggen innrømmer at hans første reaksjon ikke var av den peneste sorten. - Jeg brukte blasfemi. Det var min første reaksjon. Torgrim Eggen tar blemmen med godt humør - Det er for sent å ødelegge året nå, sier kommentatoren. - Jeg baserte artikkelen på Atekst- og Googlesøk, dermed gikk det litt fort mot slutten, og jeg sjekket ikke årstallene, bare datoen. Det er ikke slik at det ikke har skjedd, det har bare ikke skjedd i år. Æres den som æres bør, når det skjer, sier han.
Kommentatoren tar det hele med et smil, men beklager blunderen.